গাইঘাটার শ্রীরামপুরের ব্রকোলি চাষিরা সংগঠিতভাবে নেমেছেন। ব্রকোলির ভাল দামের আশায় তারা একটি গাড়ির ব্যবস্থা করেছেন। যে গাড়ি করে ব্রকোলি চলে যাচ্ছে শিয়ালদহ, মানিকতলা বাজারে। বেশ কিছু হোটেল, রেস্তোঁরা এবং শপিং মলেও যাচ্ছে ব্রকোলি। শ্রীরামপুরের সুধাংশু দাস বলছেন, ‘‘আমাদের ব্রকোলির খুবই চাহিদা কলকাতায়। ওখানে এক পিস ব্রকোলি ১৫ থেকে ২০ টাকায় বিক্রি হয়। আরও চাষের জমি বাড়ানোর চেষ্টা করছি । অনেকেই এই চাষে আসতে চাইছেন।’’ আশ্বিনের শেষের দিকে বীজ ফেলা হয়। ফুলকপির পিঠোপিঠি ফসল ওঠে। কেউ কেউ একটু দেরিতে লাগিয়ে দেরিতে তোলেন। তাদের লাভটা অনেক বেশি। এত উজ্জ্বলতার মধ্যেও আক্ষেপও চাষিদের। তাদের কথায় ডিসিক্কো, কমেট, গ্রিন ম্যাজিক, ফিয়েস্টের মতো প্রজাতির উচ্চফলনশীল ব্রকোলি বীজ সব জায়গায় পাওয়া যায় না। দামও কেজি প্রতি সাতশো থেকে হাজার টাকা। পাশাপাশি পরিকাঠামোগত সমস্যায় তারা ভোগেন। সবার পক্ষে বহু দূরে নিয়ে যাওয়া সম্ভব হয় না বলে ৮ থেকে ১২ টাকার মধ্যে এক পিস ব্রকোলি করে দিতে হয়। উদ্যান পালন দফতর এই সমস্যা সমাধানে অনেক জায়গায় বীজ বণ্টন করেছে। তাতে কিছুটা কাজও হয়েছে। ব্রকোলি এখন আর অচেনা চাষ নয় উত্তর ২৪ পরগনার এই দুই মহকুমায়। হাবরা, আমডাঙার দেখাদেখি বসিরহাটের কয়েকটি জায়গায় ব্রকোলি চাষ শুরু হয়েছে। এভাবেই জেলায় অর্থকরী সব্জির চাষচিত্রে আরও আলো পড়ছে।